title: ДЕЛЕГИРАНА ДИРЕКТИВА (ЕС) …/… НА КОМИСИЯТА за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово в керамичен диелектрик на определени кондензатори

text:
               ОБЯСНИТЕЛЕН МЕМОРАНДУМ

               1.КОНТЕКСТ НА ДЕЛЕГИРАНИЯ АКТ

               С настоящата делегирана директива на Комисията се изменя, с цел привеждане в съответствие с техническия прогрес, приложение III към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (преработена версия)
                  1
                (ДООВ 2), по отношение на освобождаването на специфични видове употреба на олово от съответното ограничение.

               С ДООВ 2 се ограничава употребата на определени опасни вещества в електрическото и електронното оборудване, както е предвидено в член 4 от нея. Тя влезе в сила на 21 юли 2011 г.

               Ограничените вещества са изброени в приложение II към ДООВ 2. Ограниченията за оловото, живака, кадмия, шествалентния хром, полибромираните бифенили и полибромираните дифенилови етери понастоящем са в сила, докато ограниченията за бис(2-етилхексиловия) фталат (DEHP), бензилбутиловия фталат (BBP), дибутиловия фталат (DBP) и диизобутиловия фталат (DIBP) ще се прилагат от 22 юли 2019 г. или по-късно. В приложения III и IV към ДООВ 2 са изброени материалите и компонентите на електрическото и електронното оборудване (ЕЕО) за специфични видове употреба, освободени от ограничението за вещества по член 4, параграф 1 от ДООВ 2.

               В член 5 се предвижда адаптиране на съдържанието на приложения III и IV към научно-техническия прогрес (включване, подновяване, изменения и отнемане на право на освобождаване). Съгласно член 5, параграф 1, буква а) за включване на освобождавания в приложения III и IV трябва да се гарантира, че с това не се намалява степента на опазване на околната среда и на здравето, постановена с Регламент (ЕО) № 1907/2006
                  2
               , и че е изпълнено едно от следните условия: тяхното отстраняване или замяна посредством промени в проектирането или чрез материали и компоненти, които не изискват никакви материали или вещества, изброени в приложение II, е практически невъзможно от научна или техническа гледна точка; не са осигурени надеждни заместители; или общото отрицателно въздействие върху околната среда, здравето и безопасността на потребителите, причинено от замяната, има вероятност да надхвърли общите ползи за околната среда, здравето и безопасността на потребителите от тази замяна.

               Освен това в член 5, параграф 1 се предвижда Европейската комисия да включва материали и компоненти от електрическо и електронно оборудване (ЕЕО) за специфични случаи на употреба в списъците, съдържащи се в приложения III и IV, посредством отделни делегирани актове в съответствие с член 20. В член 5, параграф 3 и приложение V са установени процедурите за подаване на заявления за предоставяне, подновяване или отнемане на право на освобождаване.

               2.КОНСУЛТАЦИИ ПРЕДИ ПРИЕМАНЕТО НА АКТА

               В съответствие с разпоредбите на член 5, параграф 3 и приложение V, от момента на публикуването на ДООВ 2 Комисията е получила голям брой
                  3
                заявления от икономически оператори, както за предоставяне на нови освобождавания, така и за подновяване на съществуващи такива.

               Настоящото освобождаване по точка 7, буква в) - II от приложение III разрешава използването на олово в керамичен диелектрик на кондензатори за номинално напрежение от 125 V AC или 250 V DC, или по-високо. През януари 2015 г. Комисията получи две заявления за подновяване на това освобождаване. Предишната дата на срока на действие на освобождаването по точка 7, буква в) - II за категориите 1—7 и 10 е 21 юли 2016 г.
                  4
                в съответствие с изискванията на ДООВ (член 5, параграф 5, втора алинея), но то продължава да се прилага, докато Комисията вземе решение по заявлението за подновяване.

               Във връзка с оценяването на заявлението за освобождаване Комисията започна проучване, за да се проведе необходимата научнотехническа оценка, включително осемседмична онлайн консултация със заинтересовани страни във формат със свободни отговори
                  5
                относно заявлението. В рамките на консултациите със заинтересованите страни беше получен един коментар.

               Окончателният доклад с оценката на заявлението бе публикуван
                  6
               ; заинтересованите страни бяха съответно уведомени.

               Впоследствие Комисията проведе консултация с експертната група на държавите членки за делегираните актове по ДООВ 2 в писмена форма, както беше договорено на предишно заседание
                  7
               . Експертите се съгласиха с проекта, представен от Комисията, с голямо мнозинство с мълчаливо съгласие. В съответствие с Насоките за по-добро регулиране проектът на делегираната директива беше публикуван на портала „По-добро регулиране“ за четириседмичен период за събиране на отзиви от широката общественост. Бяха получени три коментара, като и трите подкрепяха проекта на акт. Всички необходими стъпки, свързани с освобождаванията от ограничението за вещества съгласно член 5, параграфи 3—7, са изпълнени
                  8
               . Съветът и Европейският парламент бяха уведомени за всички дейности.

               В заключителния доклад беше подчертана по-специално следната техническа информация и оценка:

               ·Дискретните керамични кондензатори за номинално напрежение от 125 V AC или 250 V DC или по-високо притежават способност за съхранение и освобождаване на електрически заряди (електростатичен капацитет) и са включени във вериги за високо напрежение в широк спектър от електрическото и електронното оборудване. Те се използват във всички видове пазари и приложения, например в публични инфраструктурни системи, автоматизация на промишлеността, проучвания на нефт и полезни изкопаеми, преобразуване на енергия, високоенергийни източници, електронни съобщения и медицински изделия.

               ·Функцията на оловото в керамичния диелектрик е да се получи висока диелектрична константа при високо работно напрежение; голям капацитет за съхранение на енергия (също и при високи температури); малка утечка при високо напрежение и високи температури; малки загуби при високи стойности на тока, честотата и температурите. Понастоящем замяната или отстраняването на оловото все още са практически невъзможни от научна или техническа гледна точка за някои приложения. Изглежда, че алтернативи могат да се прилагат само в някои случаи.

               Резултатите от оценката за категориите 1—7 и 10 показват, че заявлението за освобождаване във връзка с точка 7, буква в) - II от приложение ІІІ отговаря на най-малко един от относимите критерии, посочени в член 5, параграф 1, буква а). Тъй като за определени приложения понастоящем няма надеждни алтернативи, нито вероятност такива алтернативи скоро да бъдат пуснати на пазара, подновяването на освобождаването със срок на действие до 21 юли 2021 г. е обосновано; тъй като все още няма надеждни заместители, за този период не трябва да се очаква никакво отрицателно социално-икономическо въздействие от замяна. Не се очаква също така предоставеният срок на действие да има неблагоприятни последици за иновациите. С цел да се избегне припокриване на обхватите на освобождаванията в приложение III в предложената формулировка се изяснява, че приложенията, обхванати от освобождаването по точка 7, буква в) - I и точка 7, буква в) - IV, се изключват от освобождаването по точка 7, буква в)II.

               За категориите, различни от категории 1—7 и 10, съществуващото освобождаване продължава да бъде валидно през посочените в член 5, параграф 2 срокове на действие. Това специфично освобождаване не води до намаляване на степента на опазване на околната среда и на здравето, постановена с Регламент (ЕО) № 1907/2006 (REACH), в съответствие с член 5 от Директива 2011/65/ЕС.

               3.ПРАВНИ ЕЛЕМЕНТИ НА ДЕЛЕГИРАНИЯ АКТ

               Делегираната директива предоставя освобождаване от ограниченията по член 4, параграф 1 относно употребата на олово в специфични приложения, което следва да бъде включено в списъка в приложение III към Директива 2011/65/ЕС.

               Инструментът е делегирана директива, както е предвидено в Директива 2011/65/ЕС, и по-специално за спазване на относимите изисквания в член 5, параграф 1, буква а) от нея.

               Целта на делегираната директива е да допринесе за защитата на човешкото здраве и на околната среда и за сближаване на разпоредбите за функционирането на вътрешния пазар в областта на електрическото и електронното оборудване, като за специфични приложения се разрешава употребата на иначе забранени вещества, в съответствие с разпоредбите на ДООВ 2 и при установените в нея условия, както и в съответствие с установената в нея процедура за адаптиране на приложения III и IV към научно-техническия напредък.

               В съответствие с принципа на пропорционалност мярката не надхвърля необходимото за постигане на нейната цел.

               Предложението няма отражение върху бюджета на ЕС.

               ДЕЛЕГИРАНА ДИРЕКТИВА (ЕС) …/… НА КОМИСИЯТА

               от 16.11.2018 година

               за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово в керамичен диелектрик на определени кондензатори

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  9
               , и по-специално член 5, параграф 1, буква а) от нея,

               като има предвид, че:

               1)
                     Съгласно Директива 2011/65/ЕС държавите членки са длъжни да гарантират, че електрическото и електронното оборудване, което е пуснато на пазара, не съдържа определени опасни вещества, изброени в приложение II към посочената директива. Това изискване не се прилага за приложенията, изброени в приложение III към Директива 2011/65/ЕС.

               2)
                     Различните категории електрическо и електронно оборудване, за които се прилага Директива 2011/65/ЕС (категории 1—11), са изброени в приложение I към посочената директива.

               3)
                     Оловото е ограничено вещество, изброено в приложение II към Директива 2011/65/ЕС. Използването на олово в керамични диелектрици на кондензатори за номинално напрежение от 125 V AC или 250 V DC или по-високо обаче е освободено от ограничаването и понастоящем е включено във вписване по точка 7, буква в)II от приложение III към посочената директива. Датата на изтичане на срока на това освобождаване за категории 1—7 и 10 беше 21 юли 2016 г.

               4)
                     Комисията получи заявление за подновяване на това освобождаване преди 21 януари 2015 г. в съответствие с член 5, параграф 5 от Директива 2011/65/ЕС. Освобождаването остава валидно докато не се приеме решение по това заявление.

               5)
                     Дискретните керамични кондензатори за номинално напрежение от 125 V AC или 250 V DC или по-високо притежават способност за съхранение и освобождаване на електрически заряди (електростатичен капацитет) и са включени във вериги за високо напрежение в широк спектър от електрическото и електронното оборудване. Те се използват във всички видове пазари и приложения, например в обществени инфраструктурни системи, автоматизация на промишлеността, проучвания на нефт и полезни изкопаеми, преобразуване на енергия, високоенергийни източници, електронни съобщения и медицински изделия.

               6)
                     Функцията на оловото в керамичния диелектрик е да се получи висока диелектрична константа при високо работно напрежение, висок капацитет за съхраняване на енергия (също и при високи температури), малка утечка при високо напрежение и малки загуби при високи стойности на тока, честотата и температурите.

               7)
                     Замяната или отстраняването на оловото все още са практически невъзможни от научна или техническа гледна точка за определени керамични кондензатори, поради липсата на надеждни заместители. Освобождаването не води до намаляване на степента на опазване на околната среда и на здравето, постановена с Регламент (ЕО) № 1907/2006 на Европейския парламент и на Съвета
                  10
               . Поради това освобождаването за използване на олово в керамичен диелектрик на кондензатори за номинално напрежение от 125 V AC или 250 V DC или по-високо следва да бъде продължено. От съображения за яснота в приложение III към Директива 2011/65/ЕС следва да бъде добавено, че заявленията, обхванати от вписванията по точка 7, буква в) - I и точка 7, буква в) - IV, се изключват от вписването по точка 7, буква в)-II.

               8)
                     Тъй като за съответните приложения няма надеждни алтернативи на разположение на пазара, освобождаването за категории 1—7 и 10 следва да бъде продължено за максимален срок от пет години, до 21 юли 2021 г. С оглед на резултатите от продължаващите усилия за намиране на надеждни заместители, е малко вероятно продължителността на освобождаването да има отрицателни последици за иновациите.

               9)
                     За категориите, различни от категории 1 — 7 и 10, съществуващото освобождаване е валидно през сроковете на действие, посочени в член 5, параграф 2, втора алинея от Директива 2011/65/ЕС. От съображения за яснота датите на изтичане на срока следва да бъдат добавени в приложение III към посочената директива.

               10)
                     Поради това Директива 2011/65/ЕС следва да бъде съответно изменена,

               ПРИЕ НАСТОЯЩАТА ДИРЕКТИВА:

               Член 1

               Приложение III към Директива 2011/65/ЕС се изменя в съответствие с приложението към настоящата директива.

               Член 2

               1.Държавите членки приемат и публикуват не по-късно от [the last day of the 12th month after the date of entry into force of this Directive] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.

               Те прилагат тези разпоредби, считано от [the last day of the 12th month after the date of entry into force of this Directive + 1 day].

               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите членки.

               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

               Член 3

               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

               Член 4

               Адресати на настоящата директива са държавите членки.

               Съставено в Брюксел на 16.11.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 174, 1.7.2011 г., стр. 88.

                     (2)

                        ОВ L 396, 30.12.2006 г., стр. 1.

                     (3)

                        Списъкът е на разположение на адрес:
                  http://ec.europa.eu/environment/waste/rohs_eee/adaptation_en.htm

                     (4)

                        Тези категории са: 1. Големи битови уреди; 2. Малки битови уреди; 3. Информационно и далекосъобщително оборудване; 4. Потребителски уреди; 5. Осветителни уреди; 6. Електрически и електронни инструменти; 7. Играчки и уреди за развлекателни и спортни цели; 10. Автомати. Категориите ЕЕО са изброени в приложение I към ДООВ.

                     (5)

                  Период на консултации
                  : от 21.8.2015 г. до 16.10.2015 г.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Консултациите бяха проведени в писмен вид от 27 април до 18 май 2017 г.

                     (8)

                        Списък на необходимите административни стъпки е на разположение на
                  уебсайта на Комисията
                  . Настоящият етап от процедурата може да бъде видян за всеки проект на делегиран акт в Междуинституционалния регистър на делегираните актове на
                  https://webgate.ec.europa.eu/regdel/#/home
                  .

                     (9)

                        ОВ L 174, 1.7.2011 г., стр. 88.

                     (10)

                        Регламент (EО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (ОВ L 396, 30.12.2006 г., стр. 1).

    ---documentbreak---

               ПРИЛОЖЕНИЕ

               В приложение III вписването по точка 7, буква в)-II се заменя със следното:

                        „7, в) - II

                        Олово в керамичен диелектрик на кондензатори за номинално напрежение от 125 V AC или 250 V DC, или по-високо

                        Не се прилага за приложенията, обхванати от точка 7, буква в) - I и точка 7, буква в) - IV от настоящото приложение.

                        Изтича на:

                        –21 юли 2021 г. за категории 1 — 7 и 10;

                        –21 юли 2021 г. за категории 8 и 9, различни от медицински изделия за инвитро диагностика и промишлени прибори за контрол и управление;

                        –21 юли 2023 г. за категория 8 — медицински изделия за инвитро диагностика;

                        –21 юли 2024 г. за категория 9 — промишлени прибори за контрол и управление, и за категория 11.“


title: ДЕЛЕГИРАНА ДИРЕКТИВА (ЕС) …/… НА КОМИСИЯТА за изменение, с цел адаптиране към научно-техническия прогрес, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово в лагери и втулки, използвани в определено извънпътно оборудване за професионална употреба

text:
               ОБЯСНИТЕЛЕН МЕМОРАНДУМ

               1.КОНТЕКСТ НА ДЕЛЕГИРАНИЯ АКТ

               Настоящата делегирана директива на Комисията изменя, с цел адаптиране към техническия прогрес, приложение III към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (преработена версия)
                  1
                (ДООВ 2) по отношение на освобождаването на специфични видове употреба на олово.

               С ДООВ 2 се ограничава употребата на определени опасни вещества в електрическото и електронното оборудване, както е предвидено в член 4 от нея. Тя влезе в сила на 21 юли 2011 г.

               Ограничените вещества са изброени в приложение II към ДООВ 2. Ограниченията за оловото, живака, кадмия, шествалентния хром, полибромираните бифенили и полибромираните дифенилови етери понастоящем са в сила, докато ограниченията за бис(2-етилхексиловия) фталат (DEHP), бензилбутиловия фталат (BBP), дибутиловия фталат (DBP) и диизобутиловия фталат (DIBP) се прилагат от 22 юли 2019 г. или по-късно. В приложения III и IV към ДООВ 2 са изброени материалите и компонентите на електрическото и електронното оборудване (ЕЕО) за специфични видове употреба, освободени от ограничението за вещества по член 4, параграф 1 от ДООВ 2.

               В член 5 се предвижда адаптиране на съдържанието на приложения III и IV към научно-техническия прогрес (включване, подновяване, изменения и отнемане на право на освобождаване). Съгласно член 5, параграф 1, буква а) в приложения III и IV се включват освобождавания, само ако такова освобождаване не намалява нивото на защита на околната среда и здравето, постановено с Регламент (ЕО) № 1907/2006
                  2
               , и когато е изпълнено някое от следните условия: тяхното отстраняване или замяна посредством промени в проектирането или чрез материали и компоненти, които не изискват никакви материали или вещества, изброени в приложение II, е технически или научно неосъществимо, не са осигурени надеждни заместители, или общото отрицателно въздействие върху околната среда, здравето и безопасността на потребителите, причинено от замяната, има вероятност да надхвърли общите ползи за околната среда, здравето и безопасността на потребителите от тази замяна.

               Освен това в член 5, параграф 1 се предвижда Европейската комисия да включва материали и компоненти от електрическо и електронно оборудване (ЕЕО) за специфични случаи на употреба в списъците, съдържащи се в приложения III и IV, посредством отделни делегирани актове в съответствие с член 20. В член 5, параграф 3 и приложение V е установена процедурата за подаване на заявления за предоставяне, подновяване или отнемане на право на освобождаване.

               2.КОНСУЛТАЦИИ ПРЕДИ ПРИЕМАНЕТО НА АКТА

               Oт момента на публикуването на ДООВ 2, в съответствие с разпоредбите на член 5, параграф 3 и приложение V Комисията е получила голям брой
                  3
                заявления от икономически оператори, както за предоставяне на нови освобождавания, така и за подновяване на съществуващи такива.

               През юли 2015 г. Комисията получи заявление (заявление № 2016-1) за ново освобождаване по приложение III за употребата на олово в лагери и втулки на двигатели с вътрешно горене, задвижвани с дизелово или газообразно гориво и използвани за извънпътно оборудване за професионална употреба. Освобождаването е поискано за категория 11
                  4
               .

               Във връзка с оценяването на заявлението за освобождаване Комисията започна проучване, за да извърши необходимата научно-техническа оценка, което включва осемседмична открита онлайн консултация със заинтересовани страни
                  5
                относно заявлението. По време на консултацията със заинтересованите страни не бяха получени мнения.

               Окончателният доклад с оценката на заявлението беше публикуван
                  6
               ; заинтересованите страни бяха уведомени.

               Впоследствие Комисията проведе консултация с експертната група на държавите членки за делегираните актове по ДООВ 2 по време на експертната среща на 22 септември 2017 г. Експертите се съгласиха с предложението, представено от Комисията, като голямото мнозинство от членовете не изразиха мнение. В съответствие с Насоките за по-добро регулиране проектът на делегираната директива беше публикуван на портала „По-добро регулиране“ за четириседмичен период за обществено обсъждане. Не бяха получени коментари. Всички приложими стъпки, свързани с освобождавания от ограничението за вещества съгласно член 5, параграфи 3—7, бяха извършени
                  7
               . Съветът и Европейският парламент бяха уведомени за всички дейности.

               В заключителния доклад беше подчертана по-специално следната техническа информация и оценка:

               ·Лагерите и втулките, съдържащи олово, са необходими за постигане на удовлетворителна степен на надеждност в големите двигатели и в двигателите, работещи в тежки или неблагоприятни условия, които се използват в извънпътно оборудване за професионална употреба. Такива лагери и втулки се използват например в мобилните въздушни компресори, мобилното заваръчно оборудване или кранове.

               ·В момента на пазара не съществуват несъдържащи олово алтернативи, които да осигурят достатъчна степен на надеждност по отношение на устойчивост на блокиране, съответствие на изискванията, поемане на малки частици и устойчивост на по-големи чужди тела за областите на приложение на двигатели за извънпътно оборудване за професионална употреба. Поради това замяната или премахването на оловото все още са научно и технически неприложими за засегнатите приложения.

               Резултатите от оценката за категория 11 показват, че конкретното освобождаване няма да доведе до намаляване на нивото на защита на околната среда и на здравето, постановено с Регламент (ЕО) № 1907/2006 (REACH), в съответствие с член 5 от Директива 2011/65/ЕС. Освен това, най-малко един от съответните критерии, посочени в член 5, параграф 1, буква а), е изпълнен от заявлението за освобождаване: тъй като за засегнатите приложения понастоящем няма надеждни алтернативи, нито е вероятно такива скоро да се появят на пазара, е обосновано предоставяне на освобождаване с максималния срок на валидност от пет години, с начало от 22 юли 2019 г.
                  8
               . Тъй като все още няма надеждни заместители, през този период не трябва да се очакват отрицателни социално-икономически въздействия, породени от такъв заместител. Също така не се очаква предоставеният срок на валидност да има неблагоприятни въздействия върху иновациите. С цел да се избегне припокриване на обхватите на освобождаванията в приложение III, в предложената формулировка се изяснява, че приложенията, обхванати от освобождаване по точка 6, буква в), се изключват от новопредоставеното освобождаване.

               3.ПРАВНИ ЕЛЕМЕНТИ НА ДЕЛЕГИРАНИЯ АКТ

               Делегираната директива предоставя освобождаване от ограниченията по член 4, параграф 1 относно употребата на олово в специфични приложения, което следва да бъде включено в списъка в приложение III към Директива 2011/65/ЕС.

               Инструментът е делегирана директива, както е предвидено в Директива 2011/65/ЕС, като по-специално следва да се спазват съответните изисквания на член 5, параграф 1, буква а) от нея.

               Целта на делегираната директива е да допринесе за защитата на човешкото здраве и на околната среда и за сближаването на разпоредбите за функционирането на вътрешния пазар в областта на електрическото и електронното оборудване, като за специфични приложения се разрешава употребата на иначе забранени вещества, в съответствие с разпоредбите и условията, установени в ДООВ 2, и с установената в нея процедура за адаптиране на приложения III и IV към научно-техническия прогрес.

               В съответствие с принципа на пропорционалност мярката не надхвърля необходимото за постигане на своята цел.

               Предложението няма отражение върху бюджета на ЕС.

               ДЕЛЕГИРАНА ДИРЕКТИВА (ЕС) …/… НА КОМИСИЯТА

               от 16.11.2018 година

               за изменение, с цел адаптиране към научно-техническия прогрес, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово в лагери и втулки, използвани в определено извънпътно оборудване за професионална употреба

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  9
               , и по-специално член 5, параграф 1, буква а) от нея,

               като има предвид, че:

               (1)
                     В Директива 2011/65/ЕС се изисква държавите членки да гарантират, че електрическото и електронното оборудване, което е пуснато на пазара, не съдържа определени опасни вещества, изброени в приложение II към същата директива. Това изискване не се прилага за приложенията, изброени в приложение III към Директива 2011/65/ЕС.

               (2)
                     Различните категории електрическо и електронно оборудване, към които се прилага Директива 2011/65/ЕС, са изброени в приложение I към същата директива.

               (3)
                     Оловото е ограничено вещество, включено в приложение II към Директива 2011/65/ЕС. През юли 2015 г. в съответствие с член 5, параграф 3 от Директива 2011/65/ЕС Комисията получи заявление за предоставяне на освобождаване за категория 11, което се включва в приложение III, за употребата на олово в лагери и втулки на двигатели с вътрешно горене, задвижвани с дизелово или газообразно гориво, които се използват в извънпътно оборудване за професионална употреба.

               (4)
                     Съдържащите олово лагери и втулки са необходими, за да се постигне удовлетворителна степен на надеждност по отношение на устойчивост на блокиране, съответствие на изискванията, поемане на малки частици и устойчивост на по-големи чужди тела в големи двигатели и в двигателите, работещи в тежки или неблагоприятни условия, които се използват в извънпътно оборудване за професионална употреба, например мобилни въздушни компресори, мобилно заваръчно оборудване или кранове.

               (5)
                     В момента на пазара не съществуват несъдържащи олово алтернативи, които да осигурят достатъчна степен на надеждност за областите на приложение на двигатели за извънпътно оборудване за професионална употреба.

               (6)
                     Поради липсата на надеждни заместители, замяната или премахването на оловото са научно и технически неприложими за някои двигатели за извънпътно оборудване за професионална употреба. Освобождаването е в съответствие с Регламент (ЕО) № 1907/2006 на Европейския парламент и на Съвета
                  10
                и поради това не отслабва защитата на околната среда и здравето, постановена в него. Поради това следва да се предостави освобождаване за употребата на олово в лагери и втулки за някои двигатели с вътрешно горене, задвижвани с дизелово или газообразно гориво, използвани в извънпътно оборудване за професионална употреба, като в приложение III към Директива 2011/65/ЕС се добави нова точка под номер 42. За да се избегне припокриване на обхватите на освобождавания в рамките на приложение III и да се осигури правна яснота, следва да се добави, че приложенията, обхванати от точка 6, буква в) от приложение III, са изключени от новата точка 42 в приложение III към Директива 2011/65/ЕС.

               (7)
                     Тъй като за засегнатите приложения все още няма надеждни алтернативи, нито вероятност такива алтернативи да бъдат пуснати на пазара в близко бъдеще, освобождаването за категория 11 от приложение I към Директива 2011/65/ЕС следва да бъде предоставяно за максималния срок на валидност от пет години, считано от 22 юли 2019 г. — датата на влизане на тази категория 11 в обхвата на член 4, параграф 1 от Директива 2011/65/ЕС. С оглед на резултатите от продължаващите усилия за намиране на надежден заместител, е малко вероятно продължителността на освобождаването да има неблагоприятни въздействия върху иновациите.

               (8)
                     Поради това Директива 2011/65/ЕС следва да бъде съответно изменена,

               ПРИЕ НАСТОЯЩАТА ДИРЕКТИВА:

               Член 1

               Приложение III към Директива 2011/65/ЕС се изменя в съответствие с приложението към настоящата директива.

               Член 2

               1.Държавите членки приемат и публикуват най-късно до 21 юли 2019 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.

               Те прилагат тези разпоредби от 22 юли 2019 г.

               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите членки.

               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

               Член 3

               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

               Член 4

               Адресати на настоящата директива са държавите членки.

               Съставено в Брюксел на 16.11.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 174, 1.7.2011 г., стр. 88.

                     (2)

                        ОВ L 396, 30.12.2006 г., стр. 1.

                     (3)

                        Списъкът е на разположение на адрес:
                  http://ec.europa.eu/environment/waste/rohs_eee/adaptation_en.htm

                     (4)

                        Категориите, изброени в приложение I към Директива 2011/65/ЕС, са следните: 1. Големи битови уреди; 2. Малки битови уреди; 3. Информационно и далекосъобщително оборудване; 4. Потребителски уреди; 5. Осветителни уреди; 6. Електрически и електронни инструменти; 7. Играчки и уреди за развлекателни и спортни цели; 8. Медицински изделия 9. Прибори за контрол и управление, включително промишлени прибори за контрол и управление 10. Автомати. 11. Друго ЕЕО, което не е включено в никоя от категориите по-горе.

                     (5)

                  Срок на консултацията
                  : от 14.3.2015 г. до 9.5.2016 г.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Списък на необходимите административни стъпки е на разположение на
                  уебсайта на Комисията
                  . Текущият етап от процедурата може да бъде видян за всеки проект на делегиран акт в Междуинституционалния регистър на делегираните актове на
                  https://webgate.ec.europa.eu/regdel/#/home
                  .

                     (8)

                        Категория 11 влиза в обхвата на Директива 2011/65/ЕС на 22 юли 2019 г. Срокът на валидност за категория 11 е посочен в член 1, параграф 4, буква а) от
                  Директива (ЕС) 2017/2102 на Европейския парламент и на Съвета от 15 ноември 2017 г.
                   за изменение на ДООВ 2.

                     (9)

                        ОВ L 174, 1.7.2011 г., стр. 88.

                     (10)

                        Регламент (EО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (ОВ L 396, 30.12.2006 г., стр. 1).

    ---documentbreak---

               ПРИЛОЖЕНИЕ

               В приложение VI се добавя точка 42:

                        „42

                        Олово в лагери и втулки на двигатели с вътрешно горене, задвижвани с дизелово или газообразно гориво, които се използват в извънпътно оборудване за професионална употреба:

                        -с общ работен обем на двигателя ≥ 15 литра;
                           или

                        -с общ работен обем на двигателя < 15 литра, като двигателят е предназначен да работи при приложения, за които времето между сигнала за запалване и пълното натоварване трябва да е по-малко от 10 секунди; или редовната поддръжка обикновено се извършва в сурова и замърсена външна среда, например приложения в минното дело, строителството и селското стопанство.

                        Прилага се за категория 11, с изключение на заявленията, обхванати от точка 6, буква в) от настоящото приложение.

                        Изтича на 21 юли 2024 г.“


title: ДЕЛЕГИРАНА ДИРЕКТИВА (ЕС) …/… НА КОМИСИЯТА за изменение на приложения II, III и V към Директива (ЕС) 2016/1629 на Европейския парламент и на Съвета за установяване на техническите изисквания за плавателните съдове по вътрешните водни пътища

text:
               ОБЯСНИТЕЛЕН МЕМОРАНДУМ

               1.КОНТЕКСТ НА ДЕЛЕГИРАНИЯ АКТ

               1.1 Европейски комитет за изготвяне на стандарти за вътрешното корабоплаване (CESNI)

               Централната комисия за корабоплаване по Рейн (ЦККР) е международна организация с регулаторни функции по въпросите на водния транспорт по р. Рейн. Договарящи страни в ЦККР са четири държави членки (Белгия, Франция, Германия и Нидерландия) и Швейцария.

               През 2015 г. ЦККР одобри създаването и функционирането на Европейски комитет за изготвяне на стандарти за вътрешното корабоплаване (CESNI). Мисията на CESNI включва приемането на технически стандарти за вътрешното корабоплаване в различни области, по-специално по отношение на плавателните съдове, информационните технологии и екипажа, еднаквото тълкуване на тези стандарти и на съответстващите процедури, както и разисквания относно безопасността на корабоплаването, опазването на околната среда или други области на корабоплаването.

               CESNI се състои от експерти, представляващи държавите — членки на ЦККР и на ЕС, които имат право на глас на база един глас от държава.

               ЕС не е страна по ЦККР или по CESNI. Въпреки това ЕС може да участва в работата на CESNI наред с международни организации, чиято мисия обхваща области от дейността на CESNI, но без право на глас.

               CESNI приема стандарти с единодушие на гласовете на ЦККР и на присъстващите държави — членки на ЕС. При липса на консенсус относно решението за включване на приемането на стандарти в дневния ред CESNI решава с мнозинство от две трети от гласовете на членовете, присъстващи на заседанието. На следващия етап CESNI приема стандартите с единодушие на гласовете на ЦККР и на присъстващите държави — членки на ЕС. След като бъдат приети, стандартите получават уникален референтен номер и се публикуват.

               ЦККР натрупа значителен опит в създаването на технически изисквания за плавателните съдове по вътрешните водни пътища. Поради това, че е създаден в рамката на ЦККР и с участието на всички държави — членки на ЕС, CESNI притежава необходимите експертни знания и географска представителност, за да изготвя общи стандарти за цялата мрежа на вътрешните водни пътища в Европейския съюз.

               1.2 Европейски стандарт за определяне на технически изисквания за плавателните съдове по вътрешните водни пътища (ES-TRIN)

               Един от установените от CESNI стандарти е стандарт за определяне на технически изисквания за плавателните съдове по вътрешните водни пътища (стандарт ES-TRIN). Този стандарт определя единните технически изисквания, необходими, за да се гарантира безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища, специални разпоредби за специфични категории плавателни съдове, като пътнически плавателни съдове, тласкани състави и контейнеровози, разпоредби относно идентификацията на плавателния съд, образци на сертификатите и регистър, преходни разпоредби, както и инструкции за прилагането на техническия стандарт.

               Първата версия на стандарта ES-TRIN (ES-TRIN 2015) беше приета на заседанието на CESNI на 26 ноември 2015 г.

               Стандартът ES-TRIN се актуализира редовно, като се взема предвид работата на работните групи на CESNI.

               Редовното актуализиране на стандарта ES-TRIN е необходимо за:

               поддържане на високото равнище на безопасност на вътрешното корабоплаване

               следване на техническото развитие (напр. рулевата рубка, навигационното оборудване)

               осигуряване на съвместимостта с правната рамка на ЕС (напр. регламента за извънпътна подвижна техника)

               CESNI прие актуализираната версия на стандарта ES-TRIN (ES-TRIN 2017/1) на заседанието си на 6 юли 2017 г. Посоченото издание включва различни изменения, по-специално във връзка със следните области:

               рулева рубка с подемен механизъм

               актуализиране на позоваването на различни международни стандарти

               емисии от газообразни и прахообразни замърсители от двигатели

               изисквания за традиционни плавателни съдове

               техническо оборудване и инсталации

               противопожарни системи

               табелка на производителя за крановете

               актуализиране на разпоредбите за навигационното и информационното оборудване

               коригиране на преходните разпоредби относно типово одобрено оборудване

               1.3 Съгласуваност на правните режими по отношение на техническите изисквания

               Директива (EС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателни съдове по вътрешни водни пътища, за изменение на Директива 2009/100/EО и за отмяна на Директива 2006/87/EО включва пряко позоваване на стандарта ES-TRIN.

               С цел да се осигури съгласуваност на двата съществуващи правни режима по отношение на техническите изисквания за плавателните съдове по вътрешните водни пътища (Рейн и ЕС) е необходимо да се осигурят едни и същи стандарти. Както правото на ЕС, така и регулаторният режим на ЦККР, ще се позовават на стандарти, изготвени от CESNI — на стандарт ES-TRIN 2017/01 от 7 октомври 2018 г. нататък (крайният срок за транспониране на Директива (ЕС) 2016/1629 и началната дата на прилагане на ES-TRIN 2017/01).

               Правото на ЕС и регулаторният режим на ЦККР за плавателните съдове по вътрешните водни пътища, считано от 7 октомври 2018 г., ще бъдат изцяло уеднаквени.

               В допълнение към изменението на приложение II (позоваване на стандарта ES-TRIN 2017/1) измененията на приложения III и V са необходими, за да се запази съгласуваност между Директива 2016/1629 и ES-TRIN 2017/01.

               2.КОНСУЛТАЦИИ ПРЕДИ ПРИЕМАНЕТО НА АКТА

               В съответствие с член 32 от Директива (ЕС) 2016/1629 преди приемането на делегиран акт Комисията се консултира с експерти, определени от всяка държава членка в съответствие с принципите, залегнали в Междуинституционалното споразумение от 13 април 2016 г. за по-добро законотворчество. Предвижда се проект на делегирания акт да бъде представен на заседанието на експертната група на Комисията относно техническите изисквания за плавателните съдове по вътрешните водни пътища. Заседанието беше организирано на 13 октомври 2017 г.

               Освен това, за да бъдат информирани нашироко експертите и да се осигури съгласуваност между дейностите на CESNI и правната рамка на ЕС, Европейската комисия представи проекта на делегирания акт по време на заседанието на работна група на CESNI/PT, насрочено за 27 и 28 септември 2017 г.

               3.ПРАВНИ ЕЛЕМЕНТИ НА ДЕЛЕГИРАНИЯ АКТ

               3.1 Актуализиране на позоваването на стандарта ES-TRIN

               Приложение II към Директива (ЕС) 2016/1629 пряко се позовава на стандарт ES-TRIN 2015/1 за техническите изисквания, приложими към плавателните средства. В съответствие с член 31, параграф 1 от посочената директива на Комисията се предоставя правомощието да актуализира посоченото позоваване към най-новата версия на стандарта ES-TRIN и да определя датата за неговото прилагане. Като се има предвид публикуването на стандарта ES-TRIN 2017/1 като най-нова версия на стандарта ES-TRIN, проектът за делегиран акт гарантира относимите актуализации. Датата на прилагане е 7 октомври 2018 г.

               3.2 Процедурни разпоредби за традиционни плавателни съдове

               Стандарт ES-TRIN 2017/1 включва специални разпоредби по отношение на традиционните плавателни съдове. За да се запази съответствие между изискванията на Директива (ЕС) 2016/1629 и стандарта ES-TRIN, както и за да се опростят процедурните разпоредби, е необходимо да се измени приложение V към директивата по отношение на подробните процедурни разпоредби. Член 2.01, точка 2) от приложение V регулира състава на контролния орган. В съответствие с ES-TRIN 2017/1 в случай на получаване на сертификата за традиционни плавателни съдове е необходимо да се извърши инспекция от експерт, който има специални знания, свързани с изискванията за традиционни плавателни съдове. По стандарта ES-TRIN 2017/1 експертът по традиционни плавателни съдове се определя, както следва: „Лице, назначено от компетентния орган или от упълномощена институция на държава членка, което притежава специални познания в областта на традиционните плавателни съдове, получени по време на негово/нейно обучение и опит в тази област, и което е запознато с относимите технически изисквания и правила, включително тези от епохата на традиционния плавателен съд.“. Този експерт следва да бъде част от контролния орган.

               В съответствие с член 31, параграф 4 от директивата, Комисията е оправомощена да приема делегирани актове по отношение на адаптирането на приложение V с цел осъвременяване и опростяване на административните разпоредби. Проектът на делегиран акт гарантира, че адаптирането на член 2.01, точка 2) от приложение V към Директива (ЕС) 2016/1629 отговаря на разпоредбите на стандарта ES-TRIN 2017/1.

               3.3 Разяснение на списъка с възможните допълнителни технически изисквания по отношение на плавателните средства по вътрешните водни пътища от зони 1, 2 и несвързаните водни пътища от зона 3

               Приложение III към Директива (ЕС) 2016/1629 предвижда ограничителен списък с области за националните изисквания, които да бъдат приети от дадена държава членка съгласно член 23, параграфи 1 и 2 от посочената директива.

               В съответствие с член 31, параграф 3 от Директива (ЕС) 2016/1629 Комисията е оправомощена да приема делегирани актове по отношение на адаптирането на приложение III към научно-техническия прогрес.

               Точка 2 от приложение III към Директива (ЕС) 2016/1629 следва да бъде актуализирана с цел да се подобри съгласуваността с разпоредбите на стандарта ES-TRIN. Посочената точка 2 обхваща разпоредбите за „Якост“, както и за „Устойчивост“, по аналогия с член 3.02 от ES-TRIN. Настоящото заглавие на точка 2 не съответства точно на съдържанието на тиретата. Проектът за делегиран акт гарантира относимото адаптиране.

               През юли 2017 г. групата на класификационните организации, признати за вътрешно корабоплаване (GERC) посочи възможността за подобряване на качеството на списъка по приложение III към Директива (ЕС) 2016/1629.

               В приложение III бяха изброени области на възможни допълнителни технически изисквания по отношение на плавателните съдове по вътрешните водни пътища от зони 1, 2 и несвързаните водни пътища от зона 3.

               Упоменатият списък е ограничителен и не включва области за машинното оборудване.

               За корабоплаване в зони 1 и 2 изглежда очевидно да бъде поискано усилване на конструкцията на корпуса с цел да издържа на определена височина на вълните (точка 2 от приложение III към Директива (ЕС) 2016/1629). Не са предвидени съответстващи области на възможни технически изисквания, приложими към машинното оборудване за работа в такива навигационни зони, особено с цел да се осигури надеждно задвижване на плавателния съд.

               В член 8.01, точка 1) от стандарт ES-TRIN не се предвиждат определени изисквания към машинното оборудване, а се изисква само двигателите и тяхното спомагателно оборудване да са проектирани, построени и монтирани в съответствие с най-добрата практика.

               Добавянето на точка „8. Машини“ в приложение III към Директива (ЕС) 2016/1629 ще позволи на държавите членки да приемат допълнителни национални разпоредби за целите на безопасността.

               Делегираният акт гарантира относимото адаптиране.

               Въздействието на предложените изменения на приложение III към Директива (ЕС) 2016/1629 е много ограничено, тъй като тези изменения няма да изискват изменения на съществуващите национални разпоредби, а дори напротив — те ще подобрят правната сигурност и възможностите да се гарантира безопасността в зони 1 и 2.

               ДЕЛЕГИРАНА ДИРЕКТИВА (ЕС) …/… НА КОМИСИЯТА

               от 18.4.2018 година

               за изменение на приложения II, III и V към Директива (ЕС) 2016/1629 на Европейския парламент и на Съвета за установяване на техническите изисквания за плавателните съдове по вътрешните водни пътища

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Директива (EС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/EО и за отмяна на Директива 2006/87/EО
                  1
               , и по-специално член 31, параграфи 1, 3 и 4 от нея,

               като има предвид, че:

               (1)Директива 2006/87/ЕО на Европейския парламент и на Съвета
                  2
                се отменя, считано от 7 октомври 2018 г., с Директива (ЕС) 2016/1629. В приложение II към Директива (ЕС) 2016/1629 се определя, че техническите изисквания, приложими към плавателните съдове, са предвидените в стандарт ES-TRIN 2015/1.

               (2)Действията от страна на Съюза в сектора на корабоплаването по вътрешни водни пътища следва да имат за цел да осигуряват единство по отношение на разработването на техническите изисквания за плавателните съдове по вътрешните водни пътища, прилагани в Съюза.

               (3)Европейският комитет за изготвяне на стандарти за корабоплаване по вътрешните водни пътища (CESNI) е създаден на 3 юни 2015 г. в рамките на Централната комисия за корабоплаване по Рейн (ЦККР), за да разработва технически стандарти за вътрешните водни пътища в различни области, по-специално що се отнася до плавателните съдове, информационните технологии и екипажа.

               (4)На заседанието си от 6 юли 2017 г. CESNI прие нов европейски стандарт за установяване на техническите изисквания за плавателни съдове по вътрешните водни пътища — стандартът ES-TRIN 2017/1
                  3
               .

               (5)Стандартът ES-TRIN определя единните технически изисквания, необходими, за да се гарантира безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища, специални разпоредби за специфични категории плавателни съдове, като пътнически плавателни съдове, тласкани състави и контейнеровози, разпоредби относно оборудването за автоматичната идентификационна система, разпоредби относно идентификацията на плавателните съдове, образци на сертификатите и регистър, преходни разпоредби, както и инструкции за прилагането на техническия стандарт.

               (6)ЦККР ще измени правната си уредба, разпоредбите за инспекция на плавателните съдове по река Рейн, така че същата да се позовава на новия стандарт и да направи този нов стандарт правно задължителен в рамките на прилагането на ревизираната конвенция за корабоплаването по река Рейн.

               (7)Поради това Директива (ЕС) 2016/1629 на Европейския парламент и на Съвета следва да бъде съответно изменена,

               (8)В интерес на последователността, изменените разпоредби следва да бъдат транспонирани и да се прилагат от една и съща дата, както е било предвидено първоначално за транспонирането и прилагането на Директива (ЕС) 2016/1629.

               ПРИЕ НАСТОЯЩАТА ДИРЕКТИВА:

               Член 1

               Директива (ЕС) 2016/1629 се изменя, както следва:

               (1)приложение II се заменя с текста в приложение I към настоящата директива;

               (2)приложение III се изменя в съответствие с приложение II към настоящата директива;

               (3)приложение V се изменя в съответствие с приложение III към настоящата директива;

               Член 2

               1.Държавите членки въвеждат в сила необходимите законови, подзаконови и административни разпоредби, за да се съобразят с настоящата директива, най-късно до 7 октомври 2018 г., и те се прилагат от същата дата. Те незабавно съобщават на Комисията текста на тези разпоредби.

               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

               Член 3

               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

               Член 4

               Адресати на настоящата директива са държавите членки.

               Съставено в Брюксел на 18.4.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 252, 16.9.2016 г., стр. 118.

                     (2)

                        Директива 2006/87/ЕО на Европейския парламент и на Съвета от 12 декември 2006 г. за установяване на техническите изисквания за плавателни съдове по вътрешни водни пътища и за отмяна на Директива 82/714/ЕИО на Съвета (ОВ L 389, 30.12.2006 г., стр. 1).

                     (3)

                        Резолюция CESNI 2017-II-1

    ---documentbreak---

               ПРИЛОЖЕНИЕ I

               „ПРИЛОЖЕНИЕ II

               МИНИМАЛНИ ТЕХНИЧЕСКИ ИЗИСКВАНИЯ, ПРИЛОЖИМИ ЗА ПЛАВАТЕЛНИТЕ СЪДОВЕ ПО ВЪТРЕШНИТЕ ВОДНИ ПЪТИЩА ОТ ЗОНИ 1, 2, 3 И 4

               Техническите изисквания, приложими към плавателните съдове, са изискванията, определени в стандарт ES-TRIN 2017/1.“.

               ПРИЛОЖЕНИЕ II

               Приложение III към Регламент (ЕС) 2016/1629 се изменя, както следва:

               1) точка 2 се заменя със следното:

               „2. Якост и устойчивост

               — Степен на усилване на конструкцията и стабилност

               — Свидетелство/атестация от призната класификационна организация“;

               2) добавя се следната точка 8:

               „8. Машини

               –Рулеви системи

               –Валове на витлото и принадлежности

               –Задвижващи двигатели, съединители и принадлежности

               –Наличие на носово подрулващо устройство

               –Системи за трюмната вода и противопожарни инсталации

               –Аварийни източници на енергия и електрически инсталации

               –Свидетелство/атестация от призната класификационна организация“.

               ПРИЛОЖЕНИЕ III

               Член 2.01, точка 2 от приложение V към Директива (ЕС) 2016/1629 се изменя, както следва:

               1) буква в) се заменя със следното:

               „в) експерт по корабоплаване, притежаващ свидетелство на капитан на плавателен съд за вътрешни водни пътища, което дава право на своя притежател да управлява плавателния съд, обект на инспекцията;“;

               2) добавя се следната буква г):

               „г) експерт по традиционни плавателни съдове за инспекцията на традиционни плавателни съдове.“.


title: ДЕЛЕГИРАНА ДИРЕКТИВА (ЕС) …/… НА КОМИСИЯТА за изменение, с цел адаптиране към научно-техническия прогрес, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово като активатор в луминесцентния прах на газоразрядни лампи, съдържащи луминофори

text:
               ОБЯСНИТЕЛЕН МЕМОРАНДУМ

               1.КОНТЕКСТ НА ДЕЛЕГИРАНИЯ АКТ

               Настоящата делегирана директива на Комисията изменя, с цел адаптиране към техническия прогрес, приложение III към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (преработена версия)
                  1
                (ДООВ 2) по отношение на освобождаването на специфични видове употреба на олово.

               С ДООВ 2 се ограничава употребата на определени опасни вещества в електрическото и електронното оборудване, както е предвидено в член 4 от нея. Тя влезе в сила на 21 юли 2011 г.

               Ограничените вещества са изброени в приложение II към ДООВ 2. Ограниченията за оловото, живака, кадмия, шествалентния хром, полибромираните бифенили и полибромираните дифенилови етери понастоящем са в сила, докато ограниченията за бис(2-етилхексиловия) фталат (DEHP), бензилбутиловия фталат (BBP), дибутиловия фталат (DBP) и диизобутиловия фталат (DIBP) се прилагат от 22 юли 2019 г. или по-късно. В приложения III и IV към ДООВ 2 са изброени материалите и компонентите на електрическото и електронното оборудване (ЕЕО) за специфични видове употреба, освободени от ограничението за вещества по член 4, параграф 1 от ДООВ 2.

               В член 5 се предвижда адаптиране на съдържанието на приложения III и IV към научно-техническия прогрес (включване, подновяване, изменения и отнемане на право на освобождаване). Съгласно член 5, параграф 1, буква а) в приложения III и IV се включват освобождавания, само ако такова освобождаване не намалява нивото на защита на околната среда и здравето, постановено с Регламент (ЕО) № 1907/2006
                  2
               , и когато е изпълнено някое от следните условия: тяхното отстраняване или замяна посредством промени в проектирането или чрез материали и компоненти, които не изискват никакви материали или вещества, изброени в приложение II, е научно или технически неосъществимо, не са осигурени надеждни заместители, или общото отрицателно въздействие върху околната среда, здравето и безопасността на потребителите, причинено от замяната, има вероятност да надхвърли общите ползи за околната среда, здравето и безопасността на потребителите от тази замяна.

               Освен това в член 5, параграф 1 се предвижда Европейската комисия да включва материали и компоненти от електрическо и електронно оборудване (ЕЕО) за специфични случаи на употреба в списъците, съдържащи се в приложения III и IV, посредством отделни делегирани актове в съответствие с член 20. В член 5, параграф 3 и приложение V е установена процедурата за подаване на заявления за предоставяне, подновяване или отнемане на право на освобождаване.

               2.КОНСУЛТАЦИИ ПРЕДИ ПРИЕМАНЕТО НА АКТА

               Oт момента на публикуването на ДООВ 2, в съответствие с разпоредбите на член 5, параграф 3 и приложение V Комисията е получила голям брой
                  3
                заявления от икономически оператори, както за предоставяне на нови освобождавания, така и за подновяване на съществуващи такива.

               Настоящото освобождаване по точка 18, буква б) от приложение III позволява използването на олово като активатор в луминесцентия прах (съдържание на олово 1 тегл. % или по-малко) на газоразрядните лампи, използвани като лампи за придобиване на тен, които съдържат луминофори като BSP (BaSi2O5:Pb). През декември 2014 г. и януари 2015 г. Комисията получи две заявления за подновяване на това освобождаване. Въпреки че освобождаването по точка 18, буква б) за категориите 1—7 и 10
                  4
                изтичаше на 21 юли 2016 г., в съответствие с изискванията на ДООВ (член 5, параграф 5, втора алинея), то продължава да се прилага, докато Комисията вземе решение по заявлението за подновяване. Освен това през януари 2015 г. Комисията получи заявление № 2015-3 за ново освобождаване, което да бъде добавено в приложение IV, свързано с газоразрядни лампи, съдържащи луминофори, когато се използват за фототерапия. Тъй като оценката показва, че е механично възможно лампа, предназначена за медицинска употреба, да се използва в оборудване за придобиване на тен, и обратното, беше решено тези заявления за освобождаване да се обединят за целите на оценката на освобождаването по точка 18, буква б).

               Във връзка с оценяването на заявлението за освобождаване Комисията започна проучване, за да извърши необходимата научно-техническа оценка, което включва осемседмична открита онлайн консултация със заинтересовани страни
                  5
                относно заявлението. В рамките на консултациите със заинтересованите страни беше получен един коментар.

               Окончателният доклад с оценката на заявлението беше публикуван
                  6
               ; заинтересованите страни бяха уведомени.

               Впоследствие Комисията проведе консултация с експертната група на държавите членки за делегираните актове по ДООВ 2 по време на експертната среща на 15 декември 2016 г., по време на която бяха направени също така презентации от заявителите и от най-засегнатите заинтересовани страни. Експертите се съгласиха с проекта, представен от Комисията, като голямото мнозинство от членовете отсъстваха или не изразиха мнение. В съответствие с Насоките за по-добро регулиране проектът на делегираната директива беше публикуван на портала „По-добро регулиране“ за четириседмичен период за обществено обсъждане. Бяха получени два коментара, и двата свързани с въпроса за категориите, приложими към формулировката на проекта на делегираната директива. Коментарите бяха взети под внимание и проектът на делегираната директива беше съответно изменен. По време на втория четириседмичен период за обществено обсъждане след това изменение, бяха получени четири коментара, като всичките бяха в подкрепа на проекта на делегираната директива, като в един от тях се се искаше незабавно прилагане и по-дълъг срок на валидност. Всички необходими стъпки, свързани с освобождавания от ограничението за вещества съгласно член 5, параграфи 3—7, бяха извършени
                  7
               . Съветът и Европейският парламент бяха уведомени за всички дейности.

               В заключителния доклад беше подчертана по-специално следната техническа информация и оценка:

               ·Оловният активатор в луминесцентния прах е необходим, за да може луминофоът от бариев силикат да флуоресцира. Той преобразува лъчението с дължина на вълната 254 nm в желаното желаното UV (290 nm — 400 nm) лъчение, и се използва в над 95 % от предназначените за работа в помещения луминесцентни лампи с живачни пари под ниско налягане, използвани за придобиване на тен и в някои медицински приложения. Той осигурява интензивността на UV лъчението при дължина на вълната 350 nm, необходима, за да започне пигментация на кожата (придобиването на тен).

               ·Оборудването за придобиване на тен е строго регламентирано в ЕС и всяка възможна алтернатива на оловото трябва да отговаря на критериите за надеждност, безопасност и риск за здравето. Понастоящем не съществуват такива алтернативи и поради това заместването на оловото е научно и технически неприложимо.

               Резултатите от оценката за категориите 1—7 и 10 показват, че конкретното освобождаване е в съответствие с Регламент (ЕО) № 1907/2006 (REACH) и поради това няма намаляване на степента на защита на околната среда и здравето, постановена в него, в съответствие с член 5 от Директива 2011/65/ЕС. Освен това, най-малко един от съответните критерии, посочени в член 5, параграф 1, буква а), е изпълнен от заявлението за освобождаване във връзка с точка 18, буква б) от приложение III. Тъй като за засегнатите приложения понастоящем няма достатъчно надеждни алтернативи, нито е вероятно такива скоро да се появят на пазара, е обоснован срок на действие до 21 юли 2021 г.; тъй като все още няма надеждни заместители, през този период не трябва да се очакват отрицателни социално-икономически въздействия, породени от такъв заместител. Също така не се очаква предоставеният срок на валидност да има неблагоприятни въздействия върху иновациите. Освен това, с оглед на заявление № 2015-3 и факта, че е механично възможно лампа, предназначена за медицинска употреба или за придобиване на тен, да се постави в същото осветителното тяло или оборудване, се добавя нова подпозиция към освобождаването по точка 18, буква б), специално за медицинските приложения (с изключение на обхванатите от точка 34 от приложение IV).

               За категориите, различни от категории 1—7 и 10, съществуващото освобождаване продължава да бъде валидно за сроковете, определени в член 5, параграф 2.

               3.ПРАВНИ ЕЛЕМЕНТИ НА ДЕЛЕГИРАНИЯ АКТ

               Делегираната директива предоставя освобождаване от ограниченията по член 4, параграф 1 относно употребата на олово в специфични приложения, което следва да бъде включено в списъка в приложение III към Директива 2011/65/ЕС.

               Инструментът е делегирана директива, както е предвидено в Директива 2011/65/ЕС, и по-специално като се спазват съответните изисквания на член 5, параграф 1, буква а) от нея.

               Целта на делегираната директива е да допринесе за защитата на човешкото здраве и на околната среда и за сближаването на разпоредбите за функционирането на вътрешния пазар в областта на електрическото и електронното оборудване, като за специфични приложения се разрешава употребата на иначе забранени вещества, в съответствие с разпоредбите и условията, установени в ДООВ 2, и с установената в нея процедура за адаптиране на приложения III и IV към научно-техническия прогрес.

               В съответствие с принципа на пропорционалност мярката не надхвърля необходимото за постигане на своята цел.

               Предложението няма отражение върху бюджета на ЕС.

               ДЕЛЕГИРАНА ДИРЕКТИВА (ЕС) …/… НА КОМИСИЯТА

               от 16.11.2018 година

               за изменение, с цел адаптиране към научно-техническия прогрес, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на олово като активатор в луминесцентния прах на газоразрядни лампи, съдържащи луминофори

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  8
               , и по-специално член 5, параграф 1, буква а) от нея,

               като има предвид, че:

               (1)
                     В Директива 2011/65/ЕС се изисква държавите членки да гарантират, че електрическото и електронното оборудване, което е пуснато на пазара, не съдържа определени опасни вещества, изброени в приложение II към същата директива. Това изискване не се прилага за приложенията, изброени в приложение III към Директива 2011/65/ЕС.

               (2)
                     Различните категории електрическо и електронно оборудване, към които се прилага Директива 2011/65/ЕС, са изброени в приложение I към същата директива.

               (3)
                     Оловото е ограничено вещество, включено в приложение II към Директива 2011/65/ЕС. При все това употребата на олово като активатор в луминесцентния прах (съдържание на олово 1 тегл. % или по-малко) на газоразрядни лампи, когато се използват като лампи за придобиване на тен, съдържащи луминофори като BSP (BaSi2O5:Pb), е освободена от ограничението, и като такава, понастоящем е включена в точка 18, буква б) от приложение III към същата директива. Първоначалната дата на изтичане на срока на освобождаването за категории 1—7 и 10 беше 21 юли 2016 г. в съответствие с член 5, параграф 2 от посочената директива.

               (4)
                     Комисията получи заявление за подновяване на това освобождаване преди 21 януари 2015 г. в съответствие с член 5, параграф 5, първа алинея от Директива 2011/65/ЕС. Освобождаването остава валидно до приемането на решение по това заявление, в съответствие с втора алинея от същия член.

               (5)
                     Освен това през януари 2015 г. Комисията получи заявление № 2015-3 за ново освобождаване, което да бъде добавено в приложение IV, свързано с газоразрядни лампи, съдържащи луминофори, когато се използват за фототерапия (медицинско оборудване). Тъй като оценката показва, че е механично възможно лампа, предназначена за медицинска употреба, да се използва в оборудване за придобиване на тен, и обратното, беше решено тези заявления за освобождаване да се обединят за целите на оценката на освобождаването по точка 18, буква б) от приложение III.

               (6)
                     Оловният активатор в луминесцентния прах е необходим, за да може луминофоът от бариев силикат да флуоресцира. Той преобразува лъчението с дължина на вълната 254 nm в желаното желаното UV (290 nm — 400 nm) лъчение, и се използва в над 95 % от предназначените за работа в помещения луминесцентни лампи с живачни пари под ниско налягане, използвани за придобиване на тен и в някои медицински приложения. Той осигурява интензивност на UV лъчението при дължина на вълната 350 nm, необходима, за да започне пигментация на кожата.

               (7)
                     Оборудването за придобиване на тен е строго регламентирано в Съюза и всяка възможна алтернатива на оловото трябва да отговаря на критериите за надеждност, безопасност и риск за здравето. Понастоящем не съществуват такива алтернативи.

               (8)
                     Поради липсата на надеждни заместители, замяната или премахването на оловото са научно и технически неприложими за някои газоразрядни лампи, съдържащи луминофори. Освобождаването е в съответствие с Регламент (ЕО) № 1907/2006 на Европейския парламент и на Съвета
                  9
                и поради това не отслабва защитата на околната среда и здравето, постановена в него. Поради това освобождаването за използването на олово като активатор в луминесцентия прах (съдържание на олово 1 тегл. % или по-малко) на газоразрядните лампи, използвани като лампи за придобиване на тен, които съдържат луминофори, следва да бъде подновено.

               (9)
                     Тъй като за засегнатите приложения все още няма надеждни алтернативи на пазара, освобождаването за категории 1—7 и 10 от приложение I към Директива 2011/65/ЕС следва да се поднови за максималния срок на валидност от пет години до 21 юли 2021 г. С оглед на резултатите от продължаващите усилия за намиране на надежден заместител, е малко вероятно продължителността на освобождаването да има неблагоприятни въздействия върху иновациите.

               (10)
                     За категориите, различни от категории 1—7 и 10 от приложение I към Директива 2011/65/ЕС, съществуващото освобождаване продължава да бъде валидно за сроковете, определени в член 5, параграф 2, втора алинея от Директива 2011/65/ЕС. От съображения за правна яснота датите на изтичане на срока следва да бъдат посочени в приложение III към същата директива.

               (11)
                     С оглед на заявление № 2015-3 и факта, че е механично възможно лампа, предназначена за медицинска употреба, да се постави в оборудване за придобиване на тен, и обратно, в приложение III към Директива 2011/65/ЕС следва да се добави нова подпозиция 18, буква б), подточка I, специално за медицинските приложения, с изключение на тези, обхванати от точка 34 от приложение IV към Директива 2011/65/ЕС. Тази подпозиция следва да се прилага към категории 5 и 8 и да бъде валидна до 21 юли 2021 г.

               (12)
                     Поради това Директива 2011/65/ЕС следва да бъде съответно изменена,

               ПРИЕ НАСТОЯЩАТА ДИРЕКТИВА:

               Член 1

               Приложение III към Директива 2011/65/ЕС се изменя в съответствие с приложението към настоящата директива.

               Член 2

               1.Държавите членки приемат и публикуват не по-късно от [the last day of the 12th month after the date of entry into force of this Directive] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.

               Те прилагат тези разпоредби, считано от [the last day of the 12th month after the date of entry into force of this Directive + 1 day].

               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите членки.

               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

               Член 3

               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

               Член 4

               Адресати на настоящата директива са държавите членки.

               Съставено в Брюксел на 16.11.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 174, 1.7.2011 г., стр. 88.

                     (2)

                        ОВ L 396, 30.12.2006 г., стр. 1.

                     (3)

                        Списъкът е на разположение на адрес:
                  http://ec.europa.eu/environment/waste/rohs_eee/adaptation_en.htm

                     (4)

                        По-точно тези категории са: 1. Големи битови уреди; 2. Малки битови уреди; 3. Информационно и далекосъобщително оборудване; 4. Потребителски уреди; 5. Осветителни уреди; 6. Електрически и електронни инструменти; 7. Играчки и уреди за развлекателни и спортни цели; 10. Автомати. Категориите ЕЕО са изброени в приложение I към ДООВ.

                     (5)

                  Срок на консултацията
                  : от 21.8.2015 г. до 16.10.2015 г.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Списък на необходимите административни стъпки е на разположение на
                  уебсайта на Комисията
                  . Текущият етап от процедурата може да бъде видян за всеки проект на делегиран акт в Междуинституционалния регистър на делегираните актове на
                  https://webgate.ec.europa.eu/regdel/#/home
                  .

                     (8)

                        ОВ L 174, 1.7.2011 г., стр. 88.

                     (9)

                        Регламент (EО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (ОВ L 396, 30.12.2006 г., стр. 1).

    ---documentbreak---

               ПРИЛОЖЕНИЕ

               В приложение III точка 18, буква б) се заменя със следното:

                        „18, б)

                        Олово като активатор в луминесцентия прах (съдържание на олово 1 тегл. % или по-малко) на газоразрядните лампи, използвани като лампи за придобиване на тен, които съдържат луминофори като BSP (BaSi2O5:Pb)

                        Изтича на:

                        -21 юли 2021 г. за категории 1—7 и 10;

                        -21 юли 2021 г. за категории 8 и 9, различни от медицински изделия за диагностика инвитро и промишлени прибори за контрол и управление;

                        -21 юли 2023 г. за категория 8 — медицински изделия за диагностика инвитро;

                        -21 юли 2024 г. за категория 9 — промишлени прибори за контрол и управление, и за категория 11.

                        18, б) - I

                        Олово като активатор в луминесцентия прах (съдържание на олово 1 тегл. % или по-малко) на газоразрядните лампи, съдържащи луминофори като BSP (BaSi2O5:Pb), когато се използват в медицинско оборудване за фототерапия

                        Прилага се за категории 5 и 8, с изключение на приложения, обхванати от точка 34 от приложение IV, като изтича на 21 юли 2021 г.“


title: ДИРЕКТИВА ЗА ИЗПЪЛНЕНИЕ (ЕС) …/… НА КОМИСИЯТА за изменение на списъка на родовете и видовете в член 2, параграф 1, буква б) от Директива 2002/55/ЕО на Съвета, в приложение ІІ към Директива 2008/72/ЕО на Съвета и в приложението към Директива 93/61/ЕИО на Комисията

text:
               ДИРЕКТИВА ЗА ИЗПЪЛНЕНИЕ (ЕС) …/… НА КОМИСИЯТА

               от 17.6.2019 година

               за изменение на списъка на родовете и видовете в член 2, параграф 1, буква б) от Директива 2002/55/ЕО на Съвета, в приложение ІІ към Директива 2008/72/ЕО на Съвета и в приложението към Директива 93/61/ЕИО на Комисията

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Директива 2002/55/ЕО на Съвета от 13 юни 2002 г. относно търговията със семена от зеленчукови култури
                  1
               , и по-специално член 2, параграф 2 от нея,

               като взе предвид Директива 2008/72/ЕО на Съвета от 15 юли 2008 г. относно търговията със зеленчуков размножителен и посадъчен материал, различен от семена
                  2
               , и по-специално член 1, параграф 3 и член 22 от нея,

               като взе предвид Директива 93/61/ЕИО на Комисията от 2 юли 1993 г. относно установяване на таблиците за условията, на които следва да отговаря зеленчуковият размножителен и посадъчен материал, различен от семена, съгласно Директива 92/33/ЕИО на Съвета
                  3
               , и по-специално член 1 от нея,

               като има предвид, че:

               (1)В директиви 2002/55/ЕО и 2008/72/ЕО на Съвета попадащите в приложното им поле видове са включени в таблица с две колони, като в едната се изброяват научните наименования на видовете, а в другата — едно или няколко общоприети наименования за всеки вид.

               (2)Някои сортове зеленчукови видове принадлежат към видовете, изброени към научните им наименования, но не и към сортовете, описани от общоприетите наименования. Поради това следва да се посочи дали даден сорт попада в приложното поле на директиви 2002/55/ЕО и 2008/72/ЕО.

               (3)Тази спецификация следва да вземе предвид факта, че докато някои сортове от определени различни растителни видове се търгуват в целия Съюз, други имат национално или регионално ограничени пазари. Следователно не е целесъобразно да се обхванат всички сортове на тези зеленчукови видове. Поради това следва да се уточни, че за някои видове трябва да се обхванат всички сортове, докато за други — само определени сортове.

               (4)С International Code of Nomenclature for Cultivated Plants (ICNCP) беше въведена официалната категория „група“ за класифициране на сортовете култивирани видове. Категорията „група“ е подходящ инструмент за определяне на сортовете, принадлежащи към определен вид, които попадат в приложното поле на директиви 2002/55/ЕО и 2008/72/ЕО.

               (5)За да се уточни дали са обхванати всички сортове на даден зеленчуков вид или само определени групи, следва да бъдат изменени таблиците с видове в директиви 2002/55/ЕО и 2008/72/ЕО. Съответните ботанически наименования на зеленчукови видове и наименованията на групите, принадлежащи към тях, следва да бъдат представени в йерархичен вид, за да се отстрани евентуално двусмислие по отношение на обхвата на сортовете на съответните видове.

               (6)Използването на междувидова хибридизация и вътрешновидова хибридизация на сортове може да доведе до сортове зеленчукови видове, които не са включени в нито един установен вид или група. За да се включат тези видове сортове в обхвата на Директива 2002/55/ЕО, списъкът на видовете следва да включва хибриди между видове и групи, посочени в списъка в член 2, параграф 1, буква б) от същата директива.

               (7)Групите, съдържащи се в списъка в член 2, параграф 1, буква б) от Директива 2002/55/ЕО, следва също така да бъдат отразени, когато е подходящо, в списъците в приложение II, точка 3, буква а) и в приложение III, точка 2 от същата директива.

               (8)Поради това директиви 2002/55/ЕО, 2008/72/ЕО и 93/61/ЕИО следва да бъдат съответно изменени.

               (9)Освен това с Директива 93/61/ЕИО на Комисията се прилага член 4 от Директива 92/33/ЕО на Съвета, който е отменен и заменен с член 4 от Директива 2008/72/ЕО на Съвета. В приложението към Директива 93/61/ЕИО е установена таблица, в която са посочени условията, които трябва да изпълнява зеленчуковият посадъчен материал, и в която са изброени видовете, както и вредните организми, които могат да повлияят върху качеството им.

               (10)Ботаническите наименования на някои видове в Директива 93/61/ЕИО следва да бъдат актуализирани в съответствие с развитието на научните познания, като част от актуализацията на съответната таблица.

               (11)Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩАТА ДИРЕКТИВА:

               Член 1
               Изменения в Директива 2002/55/ЕО

               Директива 2002/55/ЕО се изменя в съответствие с част А от приложението към настоящата директива.

               Член 2
               Изменения в Директива 2008/72/ЕО

               Приложение II към Директива 2008/72/ЕО се заменя с текста в част Б от приложението към настоящата директива.

               Член 3
               Изменения в Директива 93/61/ЕИО

               Приложението към Директива 93/61/ЕИО се изменя в съответствие с част В от приложението към настоящата директива.

               Член 4
               Транспониране

               До 30 юни 2020 г. държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.

               Те прилагат тези разпоредби, считано от 1 юли 2020 г.

               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               Член 5
               Влизане в сила

               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

               Член 6
               Адресати

               Адресати на настоящата директива са държавите членки.

               Съставено в Брюксел на 17.6.2019 година.

                     За Комисията

                     Председател

                     Jean-Claude JUNCKER

                     (1)

                        ОВ L 193, 20.7.2002 г., стр. 33.

                     (2)

                        ОВ L 205, 1.8.2008 г., стр. 28.

                     (3)

                        Директива 93/61/ЕИО на Комисията от 2 юли 1993 г. относно установяване на таблиците за условията, на които следва да отговаря зеленчуковият размножителен и посадъчен материал, различен от семена, съгласно Директива 92/33/ЕИО на Съвета (OВ L 250, 7.10.1993 г., стр. 19).

    ---documentbreak---

               BG

               ПРИЛОЖЕНИЕ

               Част А

               Директива 2002/55/ЕО се изменя, както следва:

               1) В член 2, параграф 1, буква б) се заменя със следното:

               „Allium cepa L.

               — Лукова групa (Лук, шалот)

               — Сборна група (Шалот)

               Allium fistulosum L. (Японски лук или уелски лук)

               — всички сортове

               Allium porrum L. (Праз)

               — всички сортове

               Allium sativum L. (Чесън)

               — всички сортове

               Allium schoenoprasum L. (Сибирски лук/лук резанец/салатен лук)

               — всички сортове

               Anthriscus cerefolium (L.) Hoffm. Кервел

               — всички сортове

               Apium graveolens L.

               — Група „Целина“

               — Група „Кореновидна целина“

               Asparagus officinalis L. (Аспержи)

               — всички сортове

               Beta vulgaris L.

               Група „Градинско цвекло“ (салатно цвекло, в това число Cheltenham)

               Група „Листно цвекло“ (листно цвекло или манголд)

               Brassica oleracea L.

               — Група „Кейл“

               — Група „Цветно зеле“

               — Група Capitata (Червено главесто зеле и бяло главесто зеле)

               — Група „Брюкселско зеле“

               — Група „Алабаш“

               — Група „Савойско зеле“

               — Група „Броколи“ („Калабрезе“ и броколини)

               — Група „Тосканско черно зеле“

               — Група Tronchuda (португалско зеле)

               Brassica rapa L.

               — Група „Китайско зеле“

               — Група „Зеленчукова ряпа“

               Capsicum annuum L. (Чили или пипер)

               — всички сортове

               Cichorium endivia L. (Ендивия)

               — всички сортове

               Cichorium intybus L.

               — Група „Обикновена цикория“

               — Група „Листна цикория“ (Широколистна цикория или италианска цикория)

               — Група „Индустриална (коренова) цикория“

               Citrullus lanatus (Thunb.) Matsum. et Nakai (Диня)

               — всички сортове

               Cucumis melo L. (Пъпеш)

               — всички сортове

               Cucumis sativus L.

               — Група „Краставици“

               — Група „Корнишони“

               Cucurbita maxima Duchesne (Тиква обикновена)

               — всички сортове

               Cucurbita pepo L. (Тиквичка, в т.ч. узрели тикви и бели патисони, или Тиквичка, в т.ч. неузрели бели патисони)

               — всички сортове

               Cynara cardunculus L.

               — Група „Артишок“

               — Група „Кардун“

               Daucus carota L. (Моркови и фуражни моркови)

               — всички сортове

               Foeniculum vulgare Mill. (Резене)

               — Група Azoricum

               Lactuca sativa L. (Салата)

               — всички сортове

               Solanum lycopersicum L. (Домати)

               — всички сортове

               Petroselinum crispum (Mill.) Nyman ex A. W. Hill

               — Група „Листен магданоз“

               — Група „Коренов магданоз“

               Phaseolus coccineus L. (Многоцветен фасул)

               — всички сортове

               Phaseolus vulgaris L.

               — Група „Фасул пешак“

               — Група „Фасул вейков“

               Pisum sativum L.

               — Група „Кръгъл градински грах“

               — Група „Набръчкан градински грах“

               — Група „Захарен градински грах“

               Raphanus sativus L.

               — Група „Репички“

               — Група „Черни репички“

               Rheum rhabarbarum L. (Ревен)

               — всички сортове

               Scorzonera hispanica L. (Кокеш или черен корен)

               — всички сортове

               Solanum melongena L. (Патладжан или син домат)

               — всички сортове

               Spinacia oleracea L. (Спанак)

               — всички сортове

               Valerianella locusta (L.) Laterr. Полска (кълнова) салата

               — всички сортове

               Vicia faba L. (Бакла)

               — всички сортове

               Zea mays L.

               — Група „Захарна царевица“

               — Група „Пуклива царевица“

               Всички гореизброени хибриди на видове и групи.“

               2) в първата колона на таблицата в точка 3, буква а) от приложение ІІ, вписванията между „Asparagus officinalis“ и „Cichorium endivia“ се заменят със следното:

                  „Beta vulgaris (група „Градинско цвекло“)

                  Beta vulgaris (различни от „Градинско цвекло“)

                  Brassica oleracea (група „Цветно целе“)

                  Brassica oleracea (различни от група „Цветно зеле“)

                  Brassica rapa (група „Китайско зеле“)

                  Brassica rapa (група „Зеленчукова ряпа“)

                  Capsicum annuum

                  Cichorium intybus (група „Обикновена цикория“, група „Листна цикория“)

                  Cichorium intybus (група  „Индустриална (коренова) цикория“)“.

               3) в първата колона на таблицата в точка 2 от приложение ІІІ, вписванията между „Capsicum annuum“ и „Cichorium endivia“ се заменят със следното:

               „Cichorium intybus (група „Обикновена цикория“, група „Листна цикория“)

                  Cichorium intybus (група  „Индустриална (коренова) цикория“)“.

               Част Б

               „Allium cepa L.

               — Лукова група (Лук, шалот)

               — Сборна група (Шалот)

               Allium fistulosum L.(Японски лук или уелски лук)

               — всички сортове

               Allium porrum L. (Праз)

               — всички сортове

               Allium sativum L. (Чесън)

               — всички сортове

               Allium schoenoprasum L. (Сибирски лук/лук резанец/салатен лук)

               — всички сортове

               Anthriscus cerefolium (L.) Hoffm. Кервел

               — всички сортове

               Apium graveolens L.

               — Група „Целина“

               — Група „Кореновидна целина“

               Asparagus officinalis L. (Аспержи)

               — всички сортове

               Beta vulgaris L.

               Група „Градинско цвекло“ (салатно цвекло, в това число Cheltenham)

               Група „Листно цвекло“ (листно цвекло или манголд)

               Brassica oleracea L.

               — Група „Кейл“

               — Група „Цветно зеле“

               — Група Capitata (Червено главесто зеле и бяло главесто зеле)

               — Група „Брюкселско зеле“

               — Група „Алабаш“

               — Група „Савойско зеле“

               — Група „Броколи“ („Калабрезе“ и броколини)

               — Група „Тосканско черно зеле“

               — Група Tronchuda (португалско зеле)

               Brassica rapa L.

               — Група „Китайско зеле“

               — Група „Зеленчукова ряпа“

               Capsicum annuum L. (Чили или пипер)

               — всички сортове

               Cichorium endivia L. (Ендивия)

               — всички сортове

               Cichorium intybus L.

               — Група „Обикновена цикория“

               — Група „Листна цикория“ (Широколистна цикория или италианска цикория)

               — Група „Индустриална (коренова) цикория“

               Citrullus lanatus (Thunb.) Matsum. et Nakai (Диня)

               — всички сортове

               Cucumis melo L. (Пъпеш)

               — всички сортове

               Cucumis sativus L.

               — Група „Краставици“

               — Група „Корнишони“

               Cucurbita maxima Duchesne (Тиква обикновена)

               — всички сортове

               (Тиквички, в т.ч. узрели тиквички и бели патисони, или Тиквички, в т.ч. неузрели бели патисони)

               — всички сортове

               Cynara cardunculus L.

               — Група „Артишок“

               — Група „Кардун“

               Daucus carota L. (Моркови и фуражни моркови)

               — всички сортове

               Foeniculum vulgare Mill. (Резене)

               — Група Azoricum

               Lactuca sativa L. (Салата)

               — всички сортове

               Solanum lycopersicum L. (Домати)

               — всички сортове

               Petroselinum crispum (Mill.) Nyman ex A. W. Hill

               — Група „Листен магданоз“

               — Група „Коренов магданоз“

               Phaseolus coccineus L. (Многоцветен фасул)

               — всички сортове

               Phaseolus vulgaris L.

               — Група „Фасул пешак“

               — Група „Фасул вейков“

               Pisum sativum L.

               — Група „Кръгъл градински грах“

               — Група „Набръчкан градински грах“

               — Група „Захарен градински грах“

               Raphanus sativus L.

               — Група „Репички“

               — Група „Черни репички“

               Rheum rhabarbarum L. (Ревен)

               — всички сортове

               Scorzonera hispanica L. (Кокеш или черен корен)

               — всички сортове

               Solanum melongena L. (Патладжан или син домат)

               — всички сортове

               Spinacia oleracea L. (Спанак)

               — всички сортове

               Valerianella locusta (L.) Laterr. Полска (кълнова) салата

               — всички сортове

               Vicia faba L. (Бакла)

               — всички сортове

               Zea mays L.

               — Група „Захарна царевица“

               — Група „Пуклива царевица““

               Част В

               В приложението към Директива 93/61/ЕИО колоната „Род или вид“ се изменя, както следва:

               1)думите „Allium ascalonicum“ се заменят с думите „Allium cepa — сборна група“;

               2)думите „Allium cepa“ се заменят с думите „Allium cepa — Лукова група“;

               3)думите „Brassica pekinensis“ се заменят с думите „Brassica rapa – група „Китайско зеле““;

               4)думите „Lycopersicon lycopersicum“ се заменят с думите „Solanum lycopersicum“.